b"\n_START_ARTICLE_\nVormsis\n_START_PARAGRAPH_\nVormsis (est. Vormsi, vok. Worms, \xc5\xa1ved. Orms\xc3\xb6) \xe2\x80\x93 ketvirta pagal dyd\xc4\xaf Estijai priklausanti sala Baltijos j\xc5\xabroje, esanti tarp Hyjumos ir \xc5\xbeemynin\xc4\x97s \xc5\xa1alies dalies, nuo kurios nutolusi 3 km. Salos plotas \xe2\x80\x93 92 km\xc2\xb2, ilgis \xe2\x80\x93 ~10 km, plotis \xe2\x80\x93 5 km, auk\xc5\xa1\xc4\x8diausias ta\xc5\xa1kas vir\xc5\xa1 j\xc5\xabros lygio \xe2\x80\x93 13 m. Priskiriama Vormsio vals\xc4\x8diui._NEWLINE_Sala mi\xc5\xa1kinga, ve\xc5\xa1i kadagi\xc5\xb3 s\xc4\x85\xc5\xbealynai, randama daug dideli\xc5\xb3 rieduli\xc5\xb3. Yra Prestviko e\xc5\xbeeras (Pr\xc3\xa4stvik). Nuo paskutinio ledynme\xc4\x8dio sala per metus pakyla apie 3 mm._NEWLINE_Gyvena 350 \xc5\xbemoni\xc5\xb3 (2004 m.). Ver\xc4\x8diamasi \xc5\xbevejyba, \xc5\xbeem\xc4\x97s \xc5\xabkiu, gyvulininkyste. Yra daug gyvenvie\xc4\x8di\xc5\xb3, kaip kad Hulo (administracinis centras), Svibis (pagrindinis uostas), Sioberbis, Norbis, Dibis, Relbis, Fiorbis, Borbis, Kersletis, Saksbis, Busbis ir Suremeisa. Salos pietin\xc4\x97je dalyje esan\xc4\x8diame Rumpo pusiasalyje yra \xc4\xafsteigtas gamtos rezervatas, kuriame globojami praskrendantys pauk\xc5\xa1\xc4\x8diai._NEWLINE_Pavadinimas kilo nuo \xc5\xa1vedi\xc5\xa1ko \xc5\xbeod\xc5\xbeio Orms\xc3\xb6, rei\xc5\xa1kian\xc4\x8dio 'gyvat\xc4\x97s sala'. Nuo XIII a. iki Antrojo pasaulinio karo sala buvo apgyvendinta \xc5\xa1ved\xc5\xb3, kuri\xc5\xb3 buvo apie 3 000. Karo pabaigoje artinantis Raudonajai armijai dauguma j\xc5\xb3 persik\xc4\x97l\xc4\x97 \xc4\xaf \xc5\xa0vedij\xc4\x85. Apie \xc5\xa1ved\xc5\xb3 kult\xc5\xabr\xc4\x85 byloja gyvenvie\xc4\x8di\xc5\xb3 pavadinimai ir pastatai."